b'\n_START_ARTICLE_\n\xc2\xabDaigo Fukury\xc5\xab Maru\xc2\xbb\n_START_PARAGRAPH_\n\xc2\xabDaigo Fukury\xc5\xab Maru\xc2\xbb (japansk: \xe7\xac\xac\xe4\xba\x94\xe7\xa6\x8f\xe9\xbe\x8d\xe4\xb8\xb8) var en japansk tunfiskeb\xc3\xa5t som ble utsatt for og forurenset av radioaktiv nedfall fra det amerikanske hydrogenbombe-eksperimentet i Bikiniatollen den 1. mars 1954._NEWLINE_Kuboyama Aikichi, radiosjefen ombord, d\xc3\xb8de den 23. september 1954, etter akutt sykdom p\xc3\xa5 grunn av str\xc3\xa5lingen. Bare et halvt \xc3\xa5r hadde da g\xc3\xa5tt siden \xc2\xabCastle Bravo\xc2\xbb-eksperimentet.\n_START_SECTION_\nF\xc3\xb8r ulykken\n_START_PARAGRAPH_\nB\xc3\xa5ten som skulle bli rammet av ulykken ble sendt ut fra Koza i Wakayama som en vanlig fiskeb\xc3\xa5t i 1947. Den hadde navnet \xc2\xabDainana Kotoshiro Maru\xc2\xbb (japansk: \xe7\xac\xac\xe4\xb8\x83\xe4\xba\x8b\xe4\xbb\xa3\xe4\xb8\xb8, Kotoshiro Maru Nr. 7). Senere ble den spesialisert p\xc3\xa5 tunfisk-fiske i Yaizu i Shizuoka, og ble da omd\xc3\xb8pt til Daigo Fukury\xc5\xab Maru.\n_START_SECTION_\nUventet radioaktiv forurensing\n_START_PARAGRAPH_\n\xc2\xabDaigo Fukuryu Maru\xc2\xbb st\xc3\xb8tte p\xc3\xa5 det amerikanske hydrogenbombe-eksperimentet p\xc3\xa5 Bikiniatollet, n\xc3\xa6r Marshall\xc3\xb8yene, den 1. mars 1954. B\xc3\xa5ten, sammen med de 23 fiskerne ombord og fisken, ble utsatt for str\xc3\xa5ling. Etterp\xc3\xa5 vendte de tilbake til Yaizu i Japan den 14. september._NEWLINE_Da eksperimentet fant sted, fisket Daigo Fukuryu Maru i faresonen som den amerikanske regjeringen hadde klarert p\xc3\xa5 foh\xc3\xa5nd. Fiskerne ante fare og pr\xc3\xb8vde \xc3\xa5 r\xc3\xb8mme fra omr\xc3\xa5det, men de trengte tid til \xc3\xa5 f\xc3\xa5 utstyret opp av sj\xc3\xb8en og ble derfor utsatt for det radioaktive nedfallet noen timer. Senere utvidet USA den offisiselle faresonen, og det viste seg at mange fiskeb\xc3\xa5ter fisket der p\xc3\xa5 dette tidspunktet, i tillegg til Daigo Fukuryu Maru. En regner med at rundt hundre fiskeb\xc3\xa5ter ble forurenset av radioaktiv str\xc3\xa5ling som f\xc3\xb8lge av eksperimentet._NEWLINE_Daigo Fukuryu Maru-tragedien f\xc3\xb8rte til en anti-atombevegelse i Japan. Den amerikanske regjeringen fryktet at bevegelsen ville f\xc3\xb8re til en antiamerikansk bevegelse, og gikk raskt inn i forhandlinger med den japanske regjeringen, gjennom statsminister Yoshida Shigeru, en politiker som ble sett p\xc3\xa5 som amerikanskvennlig. Den amerikanske regjeringen betalte 200\xc2\xa0000 amerikanske dollar til ofrene.  Den japanske regjerigen godtok p\xc3\xa5 sin side \xc3\xa5 ikke kreve ytterligere erstatning fra den amerikanske regjeringen._NEWLINE_Fiskeb\xc3\xa5ten \xc2\xabDaigo Fukuryu Maru\xc2\xbb er n\xc3\xa5 utstilt i Tokyo.'